### Beslutning

Ansøgningen godkendes.

### Sagsfremstilling

### Resume og sagens baggrund

Kommunalbestyrelsen har afsat 12 mio. kr. til ’Få det Fikset’ initiativer. Rammerne for initiativerne blev formidlet i 2019 til de 22 byer over 200 indbyggere. De forskellige byer arbejder via aktionsgrupper med indsatser/initiativer. På mødet forelægges et initiativ i Eskebjerg lokalområde, som ønsker at forbedre forholdene i og omkring det selvejende forsamlingshus i byen, med henblik på beslutning om frigivelse af midler til forslaget. Administrationen har i forhold til forslaget forholdt sig til aktionsgruppens beskrivelse af gennemførsel og de krav som har ligget til grund for 'Få det Fikset'-projektet.

### Indstillinger

Direktøren indstiller at, der gives afslag på ansøgningen, idet den - efter administrationens opfattelse - ikke lever op til retningslinjerne for 'Få det Fikset'-puljen.

### Behandling

Økonomiudvalget, Kommunalbestyrelsen

### Sagsfremstilling

Kommunalbestyrelsen har for perioden 2019-2022 afsat en pulje til projekter i lokalsamfundene – ’Få det Fikset’ -puljen. Der er i alt afsat 14 mio. kr. fordelt med to mio. kr. til byer under 200 indbyggere og landdistrikter, og resten til 22 specifikke byer/områder.

Rammerne for anvendelse af puljen er beskrevet i et bilag til budgetaftalen. Hovedpunkterne heri er,

* at puljen skal anvendes til investeringer i anlæg og by-inventar, der enten ikke findes i dag eller som skal ændres/udvides. Og uanset formål skal anvendelsen være rettet mod det offentlige rum.

* at der skal etableres en demokratisk proces i hvert lokalsamfund. Og det enkelte lokalsamfund indstiller projekterne til kommunen med endelig godkendelse i økonomiudvalg og kommunalbestyrelse.

De konkrete ansøgninger fra Eskebjerg lokalområde:
 Eskebjergområdet har holdt borgermøde den 11. august 2021, hvor de projekter, som aktionsgruppen i Eskebjerg har valgt at prioritere, blev præsenteret for de fremmødte borgere. Følgende projekter blev godkendt på mødet:

1. Forbedringer i og ved forsamlingshuset
2. Opførelse af shelters på 'engen' i Eskebjerg
3. Udendørs toilet i forbindelse med spejderhytten - også til gavn for besøgende i shelters

Projekt 2 og 3 søges der særskilt til.

*Beskrivelse af projekt* I denne ansøgning søger lokalområdet om at bruge 59.956,24 kr. eksklusive moms til forbedringer i og omkring [adresse]. I huset ønskes etableret teleslyngeanlæg i den store sal inklusive teknisk udstyr, samt lydisolering af indvendig gavl modsat scenen. Lysisoleringsdelen laves af frivillige, så der kun indkøbes materialer. Teleslyngeanlægget købes og monteres af anerkendt firma inden for udstyr til hørehæmmede.
 Udendørs ønsker lokalområdet at etablere lys i indkørslen med 3 stk. 3 meter høje master med LED belysning og bevægelsessensorer, for at øge sikkerhed og trygheden i området.
 Huset bruges til udlejning og til forskellige arrangementer året rundt i lokalområdet.

*Drift og vedligeholdelse* Eskebjerg lokalområde har estimeret de årlige vedligeholdelsesudgifter til 200 kr.
 [adresse] afholder alle drifts- og vedligeholdelsesudgifter fremadrettet.

*Administrationens bemærkninger* Det kræver ingen tilladelser at realisere projektet.
 Administrationen anbefaler ikke, at projektet støttes, idet det er administrationens vurderingat retningslinjerne for Få det Fikset-puljen ikke opfyldes. Grunden for dette er, at et selvejende forsamlingshus ikke anses for at være et offentligt formål. I retningslinjerne (Bilag 1) fremgår det at "midlerne skal anvendes til investeringer i anlæg og by inventar, der ikke findes i dag og/eller udvidelser/forbedringer af allerede eksisterende anlæg og by inventar. Uanset formål skal anvendelse være rettet mod det offentlige rum, og kan derfor ikke anvendes til private formål."

Det anser administrationen ikke dette projekt til at være.
 Landdistriktsudvalget har ligeledes i Landdistrikternes 'Få det Fikset'-pulje behandlet ansøgninger fra to forsamlingshuse i kommunen til hhv. tag og nyt gulv. Udvalget mente ikke, at projekterne var inden for rammen af 'Få det Fikset'-puljen, og gav derfor afslag på ansøgningerne, men anbefalede husene at søge 'klimapuljen' til forsamlingshuse (kommunal ekstraordinær pulje til forsamlingshuse på i alt 400.000 kr. årligt), samt benytte sig af det årlige kommunale driftstilskud som hvert hus får (14.300 kr. i 2021).

 Bilag 1: Retningslinjer for Få det Fikset-puljen samt ansøgning fra lokalområdet er vedhæftet som bilag.

Økonomiske konsekvenser

Eskebjerg lokalområdes samlede andel af puljen til Lokalsamfundenes ’Få det Fikset’ projekter er 250.000 kr. De samlede omkostninger til projektet er estimeret til 59.956,24. Der søges derfor om 59.956,24 kr. i støtte fra [adresse] ”Få det fikset”. Se bilag.

Hvis projektet med forbedring af forsamlingshuset godkendes, er restrådighedsbeløbet herefter 190.043,76  kr.

Når projektet er gennemført og de endelige omkostninger er kendt, vil en eventuel uforbrugt del af rammen til forbedringer i forsamlingshuset, kunne tilgå øvrige ’Få det Fikset’ projekter i Eskebjerg.

Der er ingen afledte driftsudgifter, idet de afholdes af [adresse].

[adresse] bemærkninger er indarbejdet i sagen.

### Sagens forløb

08-12-2021 Økonomiudvalget 2021
Det anbefales, at ansøgningen godkendes.
 15-12-2021 Kommunalbestyrelsen

Ansøgningen godkendes.